ไอเอ็นจีปลื้มกองทุนทริกเกอร์3ยอดขายพันล.
บลจ.ไอเอ็นจี เผยนักลงทุนแห่ซื้อกองทุนทริกเกอร์ 3 ซื้อหุ้นไทย ยอดเฉียดพันล้านบาท ผู้บริหารชี้ปัจจัยหนุนและจับจังหวะทำกำไรเป็นระยะ เชื่อดันกองทุนเข้าเป้า
9 มี.ค. 2554

บลจ.ไอเอ็นจี เผยนักลงทุนแห่ซื้อกองทุนทริกเกอร์ 3 ซื้อหุ้นไทย ยอดเฉียดพันล้านบาท ผู้บริหารชี้ปัจจัยหนุนและจับจังหวะทำกำไรเป็นระยะ เชื่อดันกองทุนเข้าเป้า
นายต่อ  อินทวิวัฒน์ ผู้ช่วยกรรมการผู้จัดการ ฝ่ายธุรกิจกองทุนและที่ปรึกษาการลงทุน บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) เปิดเผยว่า หลังจากปิดการขาย “กองทุนเปิด ไอเอ็นจี ไทย อีควิตี้ ทริกเกอร์ 10% (3)” ปรากฏว่า กองทุนได้รับการตอบรับจากนักลงทุนเป็นอย่างดี จนทำให้มียอดจองซื้อรวมสูงถึง 985 ล้านบาท เกือบเต็มขนาดกองทุนซึ่งกำหนดไว้ที่ 1,000 ล้านบาท เนื่องจากนักลงทุนมีความเชื่อมั่นในพื้นฐานของตลาดหุ้นไทยที่แข็งแกร่งและมีอัตราการเติบโตที่ดี ประกอบกับเทคนิคการบริหารกองทุนของ บลจ.ไอเอ็นจี ที่จะทำให้กองทุนสร้างผลตอบแทนได้ตามเป้าหมายที่วางไว้
ปัจจัยสนับสนุนที่ทำให้การเสนอขายกองทุนในกลุ่ม “อีควิตี้ ทริกเกอร์” ซึ่งออกและเสนอขายอย่างต่อเนื่องมา 3 กอง ประสบความสำเร็จ มาจากภาพรวมเศรษฐกิจในปีนี้ยังคงเติบโตได้ในระดับที่ดี ซึ่งจะส่งผลให้ตลาดหุ้นไทยสามารถเติบโตได้ต่อเนื่อง ประกอบกับความเชื่อมั่นในการบริหารกองทุนหุ้นของ บลจ.ไอเอ็นจี ที่สามารถสร้างผลตอบแทนที่ดีให้กับลูกค้าตลอดมา 
“การบริหารกองทุนในกลุ่ม “อีควิตี้ ทริกเกอร์” ที่เราใช้กลยุทธ์การจับจังหวะการลงทุนและการเลือกหุ้น ทำให้เราประสบความสำเร็จในการบริหารกองแรก คือ กองทุนเปิด ไอเอ็นจี ไทย อีควิตี้ ทริกเกอร์ 10% ที่สามารถสร้างผลตอบแทนได้ 12.70% ภายในระยะเวลา 4 เดือน 15 วัน ทำให้นักลงทุนเกิดความเชื่อมั่น จนส่งผลต่อยอดจองซื้อใน กองทุนเปิด ไอเอ็นจี ไทย อีควิตี้ ทริกเกอร์ 10% (2) ซึ่งมียอดจองเข้ามาอย่างล้นหลามเพียงแค่ 4 วันแรกของการเปิดให้จองก็มียอดสูงเกิน 1,000 ล้านบาทจนต้องปิดจองซื้อก่อนกำหนด และกองทุนเปิด ไอเอ็นจี ไทย อีควิตี้ ทริกเกอร์ 10% (3) ก็ได้กระแสตอบรับจากนักลงทุนดีมาก มียอดจองซื้อถึง 985 ล้านบาท เกือบเต็มเพดานมูลค่าโครงการอีกเช่นกัน”นายต่อ กล่าว
สำหรับกองทุนรวมที่มีนโยบายลงทุนในตราสารทุน บลจ.ไอเอ็นจี มีผลิตภัณฑ์อยู่ 2 กลุ่ม คือ กลุ่มผลิตภัณฑ์หลัก เช่น กองทุนเปิดไอเอ็นจีไทยอีควิตี้ฟันด์ ซึ่งเป็นกองทุนหุ้นที่นักลงทุนสามารถซื้อ-ขายได้ทุกวัน และมีผลตอบแทนดี ขณะที่กลุ่มผลิตภัณฑ์เสริม คือ กลุ่มกองทุน “อีควิตี้ ทริกเกอร์” เหมาะสำหรับนักลงทุนที่ไม่มีเวลาติดตามเงินลงทุน สามารถลงทุนได้ระยะยาว และคาดหวังเป้าหมายการลงทุนที่ชัดเจน ซึ่ง บลจ.ไอเอ็นจี คาดหวังว่าทั้งสองกลุ่มผลิตภัณฑ์นี้สามารถที่จะตอบสนองความต้องการของลูกค้าได้เป็นอย่างดี และสามารถสร้างผลตอบแทนที่ดีให้กับลูกค้าได้